
 ROMÂNIA

JUDEŢUL SATU MARE
CONSILIUL LOCAL AL MUNICIPIULUI SATU MARE

DIRECȚIA DE ASISTENȚĂ SOCIALĂ SATU MARE
Nr. 18310/26.10.2026
RAPORT DE SPECIALITATE

la proiectul privind aprobarea listei cuprinzând solicitanții îndreptățiți la închirierea locuinţelor sociale şi de necesitate din Municipiul Satu Mare
Prin Anexa la Hotărârea Consiliului Local Satu Mare nr. 111/28.05.2026 s-au adus modificări şi completări la Regulamentul de repartizare și închiriere a locuinţelor sociale şi de necesitate din Municipiul Satu Mare, fiind stabilite şi criteriile de ierarhizare a cererilor solicitanților de locuinţe sociale sau de necesitate.
Conform prevederilor art. 12 alin. (2) din Anexa la H.C.L. nr. 111/28.05.2026, comisia de analiză a solicitărilor de locuinţe sociale şi de necesitate se va întruni în sedințe de lucru, va analiza până la data de 1 noiembrie a anului în curs cererile pentru locuințele sociale şi va stabili lista finală a beneficiarilor.
 Lista de priorităţi finală va fi supusă aprobării Consiliului Local al Municipiului Satu Mare, urmând ca după aprobare să fie afişată la sediul Primăriei Municipiului Satu Mare şi la sediul Direcției de Asistență Socială Satu Mare.
Atribuirea locuințelor sociale și de necesitate pentru familiile eligibile se face în ordinea descrescătoare a punctajului stabilit de comisia de analiză.
Astfel, în şedinţa Comisiei de analiză a solicitărilor de locuinţe sociale şi de necesitate din data de 12.10.2026 au fost analizate un număr total de 41 de solicitări de locuinţe, din care 32 cereri soluționate. 
Dosarele analizate au fost complete, cuprinzând cererea şi documentele justificative privind componenţa familiei şi veniturile realizate de membrii acesteia, conform art. 13 din Anexa la H.C.L. nr. 111/28.05.2026. 
Analiza dosarelor s-a efectuat conform criteriilor privind calcularea punctajului care stă la baza întocmirii listei de priorităţi pentru repartizarea locuinţelor sociale şi de necesitate prevăzute în Anexa la Regulamentul de repartizare și închiriere a locuinţelor sociale şi de necesitate din Municipiul Satu Mare aprobat prin H.C.L. Satu Mare nr. 111/28.05.2026.
Ţinând seama de aceste aspecte şi în conformitate cu prevederile art. 43 din Legea nr. 114/1996 republicată, privind locuinţele, cu modificările şi completările ulterioare, cele ale art.21 şi art.22 din Hotărârea Guvernului nr.1275/2000 privind aprobarea Normelor metodologice pentru punerea în aplicare a prevederilor Legii locuinţelor nr.114/1996, cu modificările şi completările ulterioare, 
Proiectul de hotărâre privind aprobarea listei de priorităţi în vederea închirierii locuinţelor sociale şi de necesitate din municipiul Satu Mare în anul 2026 se înaintează Consiliului Local al Municipiului Satu Mare cu propunere de aprobare.

